Chorus Comenianus

Chorus Comenianus je spevácky zbor pôsobiaci pri Evanjelickom gymnáziu Jana Amosa Komenského v Košiciach. Zbor bol založený v roku 1996. Za jeho zakladateľov možno považovať riaditeľa školy Mgr. Jána Kunca a dirigentku zboru Mgr. Alenu Csajkovú (Popovičovú). Podľa miesta pôsobenia dostal pomenovanie Chorus Comenianus, čo v preklade z latinčiny znamená Zbor Komenského. V súčasnosti v ňom pôsobí okolo 100 členov vo veku od 12 do 20 rokov.

Zbor začínal s pätnástimi členmi a jeho repertoár tvorili jednoduché dvojhlasné piesne. Študenti gymnázia si zborový spev mohli vybrať ako jeden z voliteľných predmetov alebo záujmových krúžkov. Medzi členmi zboru boli mnohí, ktorí notový zápis nepoznali a naučili sa intonovať podľa sluchu.

Chorus Comenianus chodí aj na spevácke víkendové sústredenia, ktoré sa konajú 3 razy do roka, zvyčajne v Kysaku. Veľmi obľúbené sú letné sústredenia na Makarskej riviére priamo v meste Makarska. Každé toto letné sústredenie spevácky zbor ukončí večerným koncertom v Chráme Sv. Marka na hlavnom námestí v Makarskej. Zbor spieval aj v letoviskách tejto riviéry v Tučepi, v Podgore a v Brele.

Skladby 
Chorus Comenianus má v repertoári sakrálne aj svetské vokálne skladby, napr. „Zbor Židov“ z opery Nabucco od talianskeho skladateľa Guiseppe Verdiho, alebo hymnu Európskej únie „Óda na radosť“, ktorá je časťou Beethovenovej 9. symfónie. Medzi známe sakrálne skladby patria „Panis Angelicus“ v rôznych úpravách, „Ave Maria“ alebo „Ó, príď Emanuel“. Skladby sú v slovenskej, českej alebo anglickej úprave. V repertoári má i piesne latinské, hebrejské, talianske, ukrajinské či ruské.

Sólisti 
Zbor mal mnoho nadaných sólistov. Medzi najlepších patrili Slávka Polončáková (víťazka súťaže US STEEL Talent Night z roku 2003), Barbara Janovčíková a Dáša Kaščáková (účastníčky speváckej súťaže Alžbetina ruža 2008, 3. miesto). O rok neskôr Dáša Kaščáková vyhrala súťaž Spev bez hraníc.

Z mužských sólistov to bol Lukáš Čerepán a Andrej Ďurica (víťaz súťaže Košický zlatý poklad v roku 2001). Ondrej a Michal Chomovci (v súčasnosti členovia skupiny Iconito, ktorá vyhrala súťaž Košický zlatý poklad v roku 2014 . Počas 22 rokov existencie tohto mládežníckeho telesa sa v ňom vystriedalo aj mnoho sólistov, ktorí vyšli z radov študentov tohto gymnázia a nevenujú sa hudbe a spevu profesionálne,o to viac si vážime túto ich dobrovoľnú aktivitu. Sú to napríklad Jarmilka Plesková teraz Frištiková, Barborka Fuzesiová, Mária Marcinková, Soňa Bachledová, Branislav Hudymač. Spevácky zbor na klavíry sprevádzali za tie roky nadaní študenti Gymnázia J. A. Komenského napr. Viktor Bratko, Michal Bogdan, Peter Arvai, Martina Chytráčková a Ján Fiľak.

Koncerty 
Prvým koncertom zboru bolo vystúpenie na vianočnej akadémii školy hneď v prvý rok jeho vzniku. Chorus Comenianus každoročne spieva vianočný koncert v Evanjelickom kostole na Mlynskej ulici v Košiciach. Zbor je v posledných rokoch pravidelným hosťom pri otváraní košických vianočných trhov.

31. marca 2004 zbor vystúpil na slávnostných bohoslužbách TE DEUM v Bratislave, na počesť vstupu Slovenska do Európskej únie.

4. októbra 2007 vystúpil zbor v priestoroch prešovského Divadla Jonáša Záborského pri príležitosti tretieho ročníka Medzinárodného ekumenického koncertu sakrálnych spevov.

21. decembra 2008 vo veľkej sále Historickej radnice na Hlavnej ulici v Košiciach bol zbor súčasťou vyvrcholenia Košických Vianoc, keď spolu s Cigánskymi diablami, orchestrom Štátneho divadla Košice a so sólistami Jaroslavom Dvorským a Michaelou Varády účinkovali na koncerte Otvor svoje srdce.

Každoročným vystúpením je aj Festival sakrálneho umenia, ktorý prezentuje sakrálne umenie nielen v hudobnej ale aj speváckej či výtvarnej oblasti.

Zbor vystupuje aj pri špeciálnych príležitostiach, akými boli napríklad celoslovenský Evanjelický festival v Žiline alebo pri príležitosti Dňa reformácie v školskom roku 2001/2002, na ktorom sa zúčastnil aj vtedajší prezident Slovenskej republiky. Chorus Comenianus odohral aj koncert v budove Slovenského rozhlasu v Bratislave za účasti vyslanca pre Európsku úniu Erika van den Lindena pri príležitosti podujatia LUX IN TENEBIS (Svetlo v temnotách).

Zbor sa každoročne v septembri presúva na týždeň do Chorvátska, počas ktorého koncertuje po celej Makarskej riviére.

V júni 2008 zbor spieval na Stretnutí kresťanov, ktoré sa konalo v Bratislave na Hlavnom námestí. Účinkovali popri mužskom spevokole CZ ECAV z Brezovej pod Bradlom.

Dňa 15.9.2014 sa uskutočnil jubilejný X. NAPS Medzinárodný ekumenický koncert v historickej budove SND v Bratislave. Evanjelickú cirkev prišiel reprezentovať Chorus Comenianus.

Ocenenie 
7. mája 2001 udelilo Mestské zastupiteľstvo v Košiciach Cena mesta Košice zboru Chorus Comenianus za šírenie dobrého mena mesta Košice doma i v zahraničí, za umeleckú činnosť a zachovávanie kultúrneho bohatstva, za upevňovanie ekumenického života v meste i mimo neho, za duchovné obohacovanie a za vedenie mladej generácie k zachovávaniu tradícií.

Diskografia 
 Canto di Gloria
 Ó, príď Emanuel
 Spievaj Pánovi, duša spievaj, 2009
 Spirit of God, 2014

Referencie

Externé odkazy 
 Evanjelické gymnázium Jana Amosa Komenského

Zdroje 
 správa o činnosti školy za šk. rok 2007/2008 
 Kolektív autorov: Cesta, ktorou sme prešli... Evanjelické gymnázium Jana Amosa Komenského, 2006.

Hudobné telesá
Slovenské spevácke zbory
Organizácie založené v 1996